REGOLAMENT TAL-KUMMISSJONI (KE) Nru 409/2009
tat-18 ta' Mejju 2009
li jistabbilixxi l-fatturi ta’ konverżjoni tal-Komunità u l-kodiċijiet ta’ preżentazzjoni użati sabiex jikkonvertu l-piż tal-ħut ipproċessat f’piż tal-ħut ħaj, u li jemenda r-Regolament tal-Kummissjoni (KEE) Nru 2807/83
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2847/93 tat-12 ta’ Ottubru 1993 li jistabbilixxi sistema ta’ kontroll li tapplika għall-politika tas-sajd komuni [il-Politika Komuni tas-Sajd] (1), u b'mod partikolari l-Artikolu 5 tiegħu,
Billi:
(1)
L-implimentazzjoni tar-Regolament tal-Kummissjoni (KEE) Nru 2807/83 tat-22 ta’ Settembru 1983 li jistabbilixxi regoli dettaljati dwar ir-reġistrazzjoni ta’ informazzjoni dwar il-qabdiet ta’ ħut tal-Istati Membri (2) xeħtet dawl fuq ċerti differenzi li jirriżultaw fi problemi ta’ kif se tiġi applikata u nfurzata l-leġiżlazzjoni Komunitarja u li għandhom jiġu rranġati, prinċipalment billi jkunu armonizzati l-fatturi ta’ konverżjoni tal-ħut frisk fost l-Istati Membri tal-UE.
(2)
Għandhom ikunu stabbiliti l-kodiċijiet ta’ preżentazzjoni għall-ħut ipproċessat sabiex jiġu eliminati ambigwitajiet fl-interpretazzjoni tad-dejta rreġistrata u b’hekk ikun permess kontroll iktar effettiv ta’ kemm isiru qabdiet mill-Istati Membri.
(3)
Fatturi ta’ konverżjoni tal-Komunità armonizzati se jiżguraw li jkun hemm armonizzazzjoni tal-kalkoli li jsiru ta’ kull wieħed mill-użi tal-kwoti nazzjonali, monitoraġġ iktar effettiv tal-obbligi ta’ rrappurtar u kalkolu standardizzat tal-marġini tat-tolleranza.
(4)
Għall-finijiet tal-applikazzjoni korretta tal-fatturi ta’ konverżjoni tal-ħut, għandhom jintużaw biss il-kodiċijiet “Three-Alpha” stabbiliti mill-FAO għall-ispeċi tal-ħut. Ir-Regolament (KEE) Nru 2807/83 għandu għalhekk jiġi emendat skont dan.
(5)
Il-miżuri pprovduti f'dan ir-Regolament huma skont l-opinjoni tal-Kumitat dwar is-Sajd u l-Akkwakultura,
ADOTTAT DAN IR-REGOLAMENT:
Artikolu 1
Is-suġġett
Dan ir-Regolament jistabbilixxi l-fatturi ta’ konverżjoni tal-Komunità u l-kodiċijiet ta’ preżentazzjoni għall-ħut ipproċessat, sabiex ikun ikkonvertit il-piż tal-ħut ipproċessat f’piż tal-ħut ħaj bil-għan li jkunu mmonitorjati l-qabdiet.
Artikolu 2
L-ambitu
Dan ir-Regolament għandu japplika għall-prodotti tas-sajd li jkunu abbord jew li jinħattu fuq l-art jew li jkunu ttrasferiti minn fuq bastiment għal ieħor minn bastimenti tas-sajd tal-Komunità u minn bastimenti tal-pajjiżi terzi li jkunu qed jistadu fl-ibħra tal-Unjoni Ewropea.
Artikolu 3
Tifsiriet
Għall-finijiet ta’ dan ir-Regolament, għandhom japplikaw id-tifsiriet li ġejjin:
(a)
“Bastiment tas-sajd tal-Komunità” tfisser bastiment tas-sajd li jtajjar il-bandiera ta' Stat Membru u li jkun irreġistrat fil-Komunità;
(b)
“Ħut” tfisser kwalunkwe organiżmu tal-baħar li huwa suġġett għal-limiti tal-qbid;
(c)
“Preżentazzjoni” tfisser il-forma li fiha l-ħut jiġi pproċessat meta jkun abbord il-bastiment u qabel ma jinħatt fuq l-art, kif deskritt fl-Anness I.
(d)
“Preżentazzjoni kollettiva” tfisser preżentazzjoni li tikkonsisti f’żewġ partijiet jew iktar maqtugħin mill-istess ħuta.
(e)
“Il-qabdiet totali permessi” (TAC) tfisser il-kwantità li tista' tittieħed u tinħatt fuq l-art minn kull ħażna kull sena;
(f)
“Il-kwota” tfisser proporzjon mit-TAC allokat lill-Komunità jew lill-Istati Membri.
(g)
“L-istat ta’ pproċessar” tfisser il-mod ta’ kif il-ħut jiġi ppreservat (frisk u frisk immellaħ)
Artikolu 4
Il-prinċipji ġenerali
1. Il-fatturi ta' konverżjoni tal-Komunità stipulati fl-Anness II u fl-Anness III għandhom japplikaw sabiex ikun ikkonvertit il-piż tal-ħut ipproċessat f’piż tal-ħut ħaj.
2. B’deroga mill-paragrafu 1, f’każ fejn l-Organizzazzjonijiet Reġjonali għall-Ġestjoni tas-Sajd li fihom il-Komunità Ewropea tkun parti kontraenti jew parti mhux kontraenti li tikkoopera, jew reġjuni jew żoni ta’ mal-kosta fejn il-Komunità Ewropea għandha ftehim biex isir is-sajd fl-ibħra tal-pajjiżi terzi, ikunu ddefinixxew il-fatturi ta' konverżjoni reġjonali, dawk il-fatturi għandhom japplikaw.
3. F’każ fejn ma jeżistu l-ebda fatturi ta’ konverżjoni tal-Komunità jew reġjonali għal speċi partikolari u għall-preżentazzjoni, għandu jintuża l-fattur ta' konverżjoni adottat mill-Istat Membru li tiegħu tkun tittajjar il-bandiera.
Artikolu 5
Il-metodu tal-kalkolu
1. Il-piż tal-ħut ħaj għandu jinkiseb billi l-piż tal-ħut ipproċessat ikun immultiplikat bil-fatturi ta' konverżjoni msemmija fl-Artikolu 4 għal kull speċi u preżentazzjoni.
2. F’każ ta’ preżentazzjonijiet kollettivi, għandu jintuża fattur ta’ konverżjoni wieħed biss li jikkorrispondi ma' wieħed mill-partijiet tal-preżentazzjoni kollettiva.
Artikolu 6
L-użu tal-fatturi ta' konverżjoni mill-kaptan tal-bastiment
1. Il-kaptani tal-bastimenti tas-sajd tal-Komunità għandhom jużaw il-fatturi ta’ konverżjoni msemmija fl-Artikolu 4 fil-ġurnal t’abbord kif imsemmi fl-Artikolu 6 tar-Regolament (KEE) Nru 2847/93, sabiex:
(a)
jagħmlu stima tal-piż tal-ħut ħaj tal-kwantitajiet li jinsabu abbord il-bastiment tas-sajd u,
(b)
jikkalkulaw il-piż tal-ħut ħaj tal-kwantitajiet meta jinħattu fuq l-art.
2. Meta l-kaptan tal-bastiment tas-sajd iħoss il-ħtieġa li juża, fid-dikjarazzjoni tal-inżul [tal-ħatt] kif imsemmi fl-Artikolu 8 tar-Regolament (KEE) Nru 2847/93 jew fil-prospett [id-dikjarazzjoni] ta’ trasbord imsemmi fl-Artikolu 2 tar-Regolament (KEE) Nru 2807/83, il-kodiċi ta' preżentazzjoni “OTH” (oħra), il-kaptan għandu jiddeskrivi eżatt għal liema preżentazzjoni l-kelma “oħra” tkun qed tirreferi.
Artikolu 7
L-użu tal-fatturi ta’ konverżjoni tal-Komunità mill-awtoritajiet tal-Istati Membri
L-awtoritajiet tal-Istati Membri għandhom jużaw il-fatturi ta’ konverżjoni tal-Komunità msemmija fl-Artikolu 4 meta jkunu qed jikkalkulaw il-piż tal-ħut ħaj tal-ħatt l-art sabiex ikun immonitorjat l-użu tal-kwota.
Artikolu 8
L-emendi tar-Regolament (KEE) Nru 2807/83
Fl-Artikolu 1 tar-Regolament (KEE) Nru 2807/83 il-paragrafu 4 jinbidel b'dan li ġej:
“4. Il-kodiċijiet mogħtija fl-Anness VI u l-kodiċijiet “Three-Alpha” stabbiliti mill-FAO għall-ispeċi tal-ħut għandhom jintużaw biex juru, taħt l-intestaturi xierqa tal-ġurnal t’abbord, it-tagħmir tas-sajd użat u l-ispeċi maqbuda.”
Artikolu 9
Id-dħul fis-seħħ u l-applikazzjoni
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu jibda japplika mill-1 ta’ Jannar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 18 ta’ Mejju 2009.